DÔVODOVÁ SPRÁVA

1. Všeobecná časť 

Úrad pre reguláciu sieťových odvetví do medzirezortného pripomienkového konania predkladá návrh vyhlášky Úradu pre reguláciu sieťových odvetví, ktorou sa mení a dopĺňa vyhláška 
Úradu pre reguláciu sieťových odvetví č. 236/2016 Z. z., ktorou sa ustanovujú štandardy kvality prenosu elektriny, distribúcie elektriny a dodávky elektriny v zmení vyhlášky č. 317/2024 Z. z. (ďalej len „návrh vyhlášky“).

Návrh vyhlášky bol vypracovaný ako iniciatívny materiál v súlade so splnomocňovacími ustanoveniami podľa § 40 ods. 2 písm. b) a g) zákona č. 250/2012 Z. z. o regulácii v sieťových odvetviach. 

Cieľom návrhu vyhlášky je najmä spresnenie subjektov, ktoré uhrádzajú kompenzačnú platbu za porušenie štandardu kvality a spresnenie definícií jednotlivých štandardov kvality. Upravujú sa spôsoby a podmienky vyplatenia kompenzačných platieb. Ďalej sa upravuje sledovanie, evidovanie, vyhodnocovanie štandardov kvality. Návrh vyhlášky taktiež zohľadňuje skúsenosti, ktoré vyplynuli z uplatňovania štandardov kvality v praxi. 

Návrh vyhlášky je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami a medzinárodnými dokumentmi, ktorými je Slovenská republiky viazaná, zákonmi a právom Európskej únie.

Návrh vyhlášky nemá vplyvy na rozpočet verejnej správy, vplyvy na limit verejných výdavkov, vplyvy na životné prostredie, vplyvy na informatizáciu spoločnosti, vplyv na služby verejnej správy pre občana, sociálne vplyvy, ani nemá vplyvy na manželstvo, rodičovstvo a rodinu. Návrh vyhlášky má pozitívne a negatívne vplyvy na podnikateľské prostredie.

Predkladaný materiál nie je predmetom vnútrokomunitárneho pripomienkového konania.
